**ΟΝΟΜΑΤΕΠΩΝΥΜΟ : ……………………………………………………………..**

***Α . ΚΕΙΜΕΝΟ : [Η Ελλάδα στα πλαίσια της Ενωμένης Ευρώπης]***

Η Ευρώπη γεννήθηκε από την Ελλάδα – μια Ελλάδα όμως που δεν υπάρχει πια. Προχώρησε, διαμορφώθηκε, οριστικοποιήθηκε, χωρίς την Ελλάδα. Και σήμερα υποδέχεται τη μακρινή της πρόγονο ψάχνοντας πεισματικά **να ανακαλύψει στα χαρακτηριστικά του προσώπου της κρυφές ομοιότητες.**

Είναι δύσκολο να τις βρει.

Η Ελλάδα έχει αρκετό δρόμο να κάνει, **για να ξαναγυρίσει στην Ευρώπη**.

Όμως πρέπει να ξέρει πως οδεύοντας προς την Ευρώπη οδεύει προς τον πραγματικό εαυτό της.

Γιατί η Ευρώπη έσωσε από το ελληνικό πνεύμα τα καλύτερα στοιχεία και τα συνέχισε τον καιρό που εμείς τα είχαμε χάσει. Αυτά που λέμε σήμερα δικά μας από την Ευρώπη τα ξαναπήραμε πίσω.

Πορεία προς την Ευρώπη δεν σημαίνει αλλοτρίωση, αλλά ουσιαστική συνειδητοποίηση της μοναδικότητάς μας. Δεν σημαίνει άρνηση της βυζαντινής ή της λαϊκής μας παράδοσης, ούτε των ασιατικών μας επιδράσεων. Ίσα - ίσα που, **αν πρέπει κάτι κι εμείς** να κομίσουμε στην Ευρώπη, είναι το δικό μας ιδιαίτερο στοιχείο. Ούτε άλλωστε η Ευρώπη μας θέλει πιθήκους, μίμους και καθρέφτες της.

Γιατί ακριβώς αυτή είναι η ουσία της Ευρώπης - η πολυμέρεια, η πολυμορφία. Εξευρωπαΐζω δεν σημαίνει κάνω τα πράγματα πιο ομοιογενή, αλλά πιο ανόμοια. Η Ευρώπη δεν υπάρχει ως ισοπεδωτική κεντρική δύναμη, ως αφομοιωτική μηχανή, ως πολιτιστικός οδοστρωτήρας. Η Ευρώπη είναι το σύνολο των διαφορών των Ευρωπαίων.

Κι είμαι Ευρωπαίος σημαίνει πρώτα είμαι Άγγλος, Γερμανός, Γάλλος - και ίσως ακόμα περισσότερο είμαι Ουαλλός, Βαυαρός, Προβηγκιανός. Εξευρωπαΐζω σημαίνει ακριβώς το αντίθετο του εξαμερικανίζω. Μόνο στα πλαίσια της Ευρώπης θα μπορέσουμε **να βρούμε τη χαμένη εθνική μας ταυτότητα.**

Και η Ευρώπη θα μας βοηθήσει, όπως μας βοήθησε ήδη να συνειδητοποιήσουμε το καθαρά ελληνικό μας στοιχείο. Ευρωπαίοι πρωτομάζεψαν τα δημοτικά μας τραγούδια, αξιολόγησαν τα βυζαντινά μας, δίδαξαν τους λαογράφους μας, ανακάλυψαν τους λαϊκούς μας καλλιτέχνες .

Η Ευρώπη πρωτοξέθαψε τα αρχαία μας. Ο Ρήγας, ο Κοραής, ο Σολωμός από εκεί μας έφεραν την ελευθερία, τα γράμματα και την ποίηση. Και οι πιο «φανατικοί» Έλληνες - ο Γιαννόπουλος, ο Δραγούμης, ο Ψυχάρης, ο Αποστολάκης - έγιναν Έλληνες χάρη στην ευρωπαϊκή παιδεία. Η Ευρώπη τους οδήγησε στην Ελλάδα.

Δεν υπάρχει άλλος δρόμος από την Ευρώπη. Ας μην ξαναρχίσουμε τις μάταιες διαμάχες για το **αν ανήκουμε** κι αν πρέπει να ανήκουμε **στην Ευρώπη**. Γιατί απλούστατα δεν υπάρχει άλλος χώρος, όπου να μπορεί κανείς σήμερα να ζήσει με ηθική, πολιτιστική και εθνική αξιοπρέπεια. Η Ευρώπη είναι η ελπίδα του ανθρώπινου γένους να σωθεί ο ακέραιος, ελεύθερος και συνειδητός άνθρωπος…

**[Νίκος Δήμου, Το Τέλος της Τουρκοκρατίας] (διασκευασμένο)**

***Β. ΕΡΩΤΗΜΑΤΑ :***

1. Ποια είναι, κατά την άποψη του συγγραφέα, η  **προσφορά** της Ευρώπηςστη διαμόρφωση της νεότερης Ελλάδας ; **[μον. 03,5]**
2. Να εντοπίσετε και να γράψετε τις αναφορικές προτάσεις του κειμένου **[μον. 01,5]**
3. Να μετατρέψετε τα επόμενα υπογραμμισμένα ονοματικά σύνολα σε **δευτερεύουσες** **προτάσεις** κάνοντας τις απαιτούμενες αλλαγές:  **[μον. 01,5]**

- δεν σημαίνει αλλοτρίωση, αλλά ουσιαστική συνειδητοποίηση της μοναδικότητάς μας.

- δεν σημαίνει άρνηση της βυζαντινής ή της λαϊκής μας παράδοσης, ούτε των ασιατικών επιδράσεών μας

- Ούτε άλλωστε η Ευρώπη μας θέλει πιθήκους, μίμους και καθρέφτες της.

1. Στις επόμενες (υπογραμμισμένες με έντονο χρώμα) **δευτερεύουσες** προτάσεις του κειμένου να γράψετε μπροστά από τις **ονοματικές** το γράμμα **Ο** και μπροστά από τις **επιρρηματικές** το γράμμα **Ε** **[μον. 01,5]**

- να ανακαλύψει στα χαρακτηριστικά του προσώπου της κρυφές ομοιότητες

- για να ξαναγυρίσει στην Ευρώπη

- αν πρέπει κάτι κι εμείς

- να βρούμε τη χαμένη εθνική μας ταυτότητα

- (για το) αν ανήκουμε…στην Ευρώπη

1. ***κομίζω*** :

α) να γράψετε ένα **συνώνυμο** της λέξης

β) να σχηματίσετε μία **πρόταση** που να περιέχει τη λέξη αυτή **[μον. 02]**

***Γ. ΠΑΡΑΓΩΓΗ ΓΡΑΠΤΟΥ ΛΟΓΟΥ :***

Ο αρχισυντάκτης του περιοδικού «**Οι Νέοι της Ευρώπης**» (σοβαρού περιοδικού που απευθύνεται στους νέους πολίτες της Ευρωπαϊκής Ένωσης) έρχεται στο Σχολείο και σας προτείνει να καταθέσετε γραπτώς (***σε 200 περίπου λέξεις*** ) τις απόψεις σας *για το* *μέλλον της Ευρώπης* πληροφορώντας σας ότι το καλύτερο άρθρο θα εκφωνηθεί στο Ευρωπαϊκό Κοινοβούλιο εκπροσωπώντας την Ελλάδα, θα δημοσιευθεί στο προσεχές τεύχος του περιοδικού και θα συνοδευθεί με χρηματικό έπαθλο **1000 ΕΥΡΩ**. Βοηθούμενοι από το κείμενο του Νίκου Δήμου που διαβάσατε, να αναπτύξετε το θέμα :

**«Πώς θέλω την Ευρωπαϊκή Ένωση» [μον. 10]**

